ΚΑΝΟΝΙΣΜΟΣ (ΕΟΚ) αριθ. 1947/93 ΤΟΥ ΣΥΜΒΟΥΛΙΟΥ της 30ής Ιουνίου 1993 για την τροποποίηση του κανονισμού (ΕΟΚ) αριθ. 1365/75 περί της δημιουργίας Ευρωπαϊκού ιδρύματος για τη βελτίωση των συνθηκών διαβιώσεως και εργασίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη του Ελεγκτικού Συνεδρίου (3),

Εκτιμώντας:

ότι η συνθήκη της 22ας Ιουλίου 1975 που τροποποιεί ορισμένες δημοσιονομικές διατάξεις των συνθηκών για την ίδρυση των Ευρωπαϊκών Κοινοτήτων και της συνθήκης για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, έχει τροποποιήσει τη διαδικασία με την οποία απαλλάσσεται η Επιτροπή από την ευθύνη για την εκτέλεση του γενικού προϋπολογισμού των Ευρωπαϊκών Κοινοτήτων και ότι, κατά συνέπεια, είναι σκόπιμο, λαμβανομένης υπόψη της τροποποιημένης διαδικασίας του άρθρου 206 β της συνθήκης ΕΟΚ, να εκσυγχρονιστεί η διαδικασία με την οποία χορηγείται απαλλαγή στο διοικητικό συμβούλιο του Ευρωπαϊκού Ιδρύματος, για τη βελτίωση των συνθηκών διαβιώσεως και εργασίας που ιδρύθηκε με τον κανονισμό (ΕΟΚ) αριθ. 1365/75 (4)-

ότι, σε όλα τα κείμενα που αναφέρονται στην επιτροπή ελέγχου, η εν λόγω συνθήκη της 22ας Ιουλίου 1975 έχει αντικαταστήσει τους όρους "επιτροπή ελέγχου" από τους όρους "Ελεγκτικό Συνέδριο",

ότι, η πράξη προσχώρησης της Ελλάδας, καθώς και της Ισπανίας και της Πορτογαλίας τροποποίησαν τη σύνθεση του διοικητικού συμβουλίου του Ιδρύματος,

ότι πρέπει να προβλεφθεί η διαβίβαση της ετήσιας γενικής έκθεσης του Ιδρύματος σε όλα τα ενδιαφερόμενα κοινοτικά όργανα,

ότι ο κανονισμός (ΕΟΚ) αριθ. 1365/75 πρέπει να τροποποιηθεί αναλόγως,

ότι η συνθήκη ΕΟΚ δεν προβλέπει για την έκδοση του παρόντος κανονισμού, άλλες εξουσίες εκτός αυτών του άρθρου 235,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1365/75 τροποποιείται ως εξής:

1. Στο άρθρο 6, η παράγραφος 1 αντικαθίσταται από το ακόλουθο κείμενο:

"1. Το διοικητικό συμβούλιο αποτελείται από τριάντα εννέα μέλη από τα οποία:

α) δώδεκα μέλη εκπροσωπούν τις κυβερνήσεις των κρατών μελών-

β) δώδεκα μέλη εκπροσωπούν τις οργανώσεις των εργοδοτών-

γ) δώδεκα μέλη εκπροσωπούν τις οργανώσεις των εργαζομένων-

δ) τρία μέλη εκπροσωπούν την Επιτροπή."

2. Το άρθρο 13 αντικαθίσταται από το ακόλουθο κείμενο:

"ίΑρθρο 13

Ο διευθυντής προετοιμάζει και το διοικητικό συμβούλιο υιοθετεί, το αργότερο μέχρι τις 31 Μαρτίου, την ετήσια γενική έκθεση περί των δραστηριοτήτων, της οικονομικής κατάστασης και των προοπτικών του Ιδρύματος και τη διαβιβάζει στο Ευρωπαϊκό Κοινοβούλιο, στο Συμβούλιο, στην Επιτροπή, στην Οικονομική και Κοινωνική Επιτροπή και στο Ελεγκτικό Συνέδριο."

3. Στο άρθρο 15 οι παράγραφοι 1 και 2 αντικαθίστανται από το ακόλουθο κείμενο:

"1. Το διοικητικό συμβούλιο διαβιβάζει στην Επιτροπή, το αργότερο μέχρι τις 31 Μαρτίου κάθε έτους, την κατάσταση των προβλεπομένων εσόδων και δαπανών. Η Επιτροπή διαβιβάζει την κατάσταση αυτή η οποία περιλαμβάνει πίνακα του προσωπικού, στο Ευρωπαϊκό Κοινοβούλιο και στο Συμβούλιο μαζί με το προσχέδιο προϋπολογισμού των Ευρωπαϊκών Κοινοτήτων.

2. Η αρμόδια για τον προϋπολογισμό αρχή καθορίζει τις διαθέσιμες πιστώσεις για την επιδότηση που προορίζεται για το ίδρυμα.

Η ισχύουσα διαδικασία μεταφοράς πιστώσεων από κεφάλαιο σε κεφάλαιο εφαρμόζεται στις εν λόγω πιστώσεις.

Η αρμόδια για τον προϋπολογισμό αρχή συντάσσει τον πίνακα του προσωπικού του ιδρύματος."

4. Το άρθρο 16 αντικαθίσταται από το ακόλουθο κείμενο:

"ίΑρθρο 16

1. Οι δημοσιονομικές διατάξεις που εφαρμόζονται στο ίδρυμα θεσπίζονται βάσει του άρθρου 209 της συνθήκης.

Ο έλεγχος της ανάληψης και της πληρωμής όλων των δαπανών και ο έλεγχος της βεβαίωσης και είσπραξης όλων των εσόδων του Ιδρύματος διενεργούνται από το δημοσιονομικό ελεγκτή της Επιτροπής.

2. Το διοικητικό συμβούλιο, το αργότερο στις 31 Μαρτίου κάθε έτους, κοινοποιεί στο Ευρωπαϊκό Κοινοβούλιο, στο Συμβούλιο, στην Επιτροπή και στο Ελεγκτικό Συνέδριο τους λογαριασμούς διαχείρισης, την ανάλυση της δημοσιονομικής διαχείρισης και το δημοσιονομικό ισολογισμό του Ιδρύματος για το προηγούμενο οικονομικό έτος.

Το Ελεγκτικό Συνέδριο εξετάζει τα εν λόγω έγγραφα όπως προβλέπεται στο άρθρο 206α της συνθήκης.

3. Το Ελεγκτικό Συνέδριο διαβιβάζει στις υπεύθυνες για τη χορήγηση απαλλαγής αρχές και στην Επιτροπή, το αργότερο στις 30 Νοεμβρίου, την ετήσια έκθεσή του μαζί με τις απαντήσεις του Ιδρύματος στις παρατηρήσεις του Ελεγκτικού Συνεδρίου και εξασφαλίζει τη δημοσίευσή τους στην Επίσημη Εφημερίδα των Ευρωπαϊκών Κοινοτήτων.

Πριν από τις 30 Απριλίου του επόμενου έτους, το Ευρωπαϊκό Κοινοβούλιο, μετά από σύσταση του Συμβουλίου που αποφασίζει με ειδική πλειοψηφία, χορηγεί απαλλαγή στο διοικητικό συμβούλιο του ιδρύματος σύμφωνα με τις διαδικασίες που προβλέπονται στο άρθρο 206β της συνθήκης."

5. Το άρθρο 17 αντικαθίσταται από το ακόλουθο κείμενο:

"ίΑρθρο 17

Οι διατάξεις οι σχετικές με το προσωπικό του ιδρύματος εγκρίνονται από το Συμβούλιο κατόπιν προτάσεως της Επιτροπής και μετά από διαβουλεύσεις με το Ευρωπαϊκό Κοινοβούλιο."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 30 Ιουνίου 1993.

Για το Συμβούλιου

Ο Πρόεδρος

S. BERGSTEIN

(1) ΕΕ αριθ. C 23 της 31. 1. 1991, σ. 26.(2) ΕΕ αριθ. C 13 της 20. 1. 1992, σ. 524.(3) ΕΕ αριθ. C 152 της 10. 6. 1991, σ. 1.(4) ΕΕ αριθ. L 139 της 30. 5. 1975, σ. 1.